Jar, bujnejúca príroda a slnečné počasie – to všetko nabáda k zmene farby vlasov. Tohtoročnej jari vládnu kombinácie farieb vytvárajúce bohaté štruktúry i farby jednoliate bez akéhokoľvek prefarbenia. Blondínky, brunetky aj červenovlásky si prídu na svoje, stačí sa len pozrieť na módne farby vlasov jari 2015.
Karamelová blond
Je na čase dopriať vlasom trochu slnka a presvetlenia. Na rad prichádzajú karamelové blond odtiene, bronzové tóny a ich rafinované kombinácie. Prím hrá samozrejme prirodzenosť. Pre rôzne ďalšie odtiene blond prejdite na náš článok Blond vlasy, účesy, farby a odtiene.
Ombré farbenie túto sezónu nemá takú moc ako doteraz, za to je potrebné si posvietiť na melíry. Melíry už nevyzerajú ako jasne oddelené prúžky, ale tvoria prirodzenú, bohatú a krásne presvetlenú textúru. Tento štýl dodá vlasom zdravý a vitálny vzhľad.
"Monotónne" brunetky
Ak sme sa vyššie pohrali so všetkými farbami, aby sme vlasom dodali niekoľko dimenzií a dokonale ich vytieňovali, v prípade brunetiek sa môžeme držať pri zemi. Tohtoročné jarné trendy kážu brunetkám tmavšie čokoládové monotónne odtiene a hlavne lesk.
Brunetkám s veľmi dlhými vlasmi sadnú farby o niečo svetlejšie, stredným dĺžkam zase pristane aj medený alebo zlatistý nádych. Základom sú ale zdravé a dokonale lesklé vlasy.
Červený šmrnc
Medzi súčasné najhorúcejšie trendy patria jemne medené odtiene červenej. Hnedé vlasy presvetlené trochou medi, pomáhajú vytvoriť dojem prirodzene ryšavej farby. Tento štýl pôsobí ako elegantne, tak aj trochu šibalsky a dráždivo. Nejde o jeden konkrétny odtieň, patrí sem trochu medenej, gaštanovej aj tóny jahodovo červenej. S takou hrivou vás skrátka nikto neprehliadne.
Ďalšie módne farby vlasov jari 2015
Hoci sa to niekomu nemusí zdať, trend šedo-strieborných vlasov si prebojoval cestu do ďalšej sezóny a stretneme sa s ním aj tento rok na jar a v lete. Medzi ďalšími populárnymi farbami zaujali svoje miesto aj tmavo modrá a fialová.